Jackson hírnevét és epitheton ornansát a Bull Run-i csatában szerezte, 1861. július 21-én. Mikor Shanks Evans ezredes észrevette a konföderációs hadsereg bal szárnya mögé kerülni igyekvő uniós támadást és vakmerően előreindult megállításukra a Matthews-dombon állást foglalni, segélykérését meghallgatva Barnard E. Bee dandártábornok és Francis S. Bartow ezredes ezredei segítségére siettek. Jackson azonban nem mozdult a Henry House-dombról, akkor sem, mikor a létszámhátrányban harcoló bajtársak ellenállása végül megtört a mögéjük kerülő Sherman hadosztály támadása következtében és futásban kerestek menedéket. Jackson pihent és fegyelmezett csapatai szolgáltak a megfutók menedékéül, mely láttán Bee azzal buzdította katonáit, hogy "„Lám, ott áll Jackson, mint egy kőfal. Szánjuk el magunkat a halálra is és győzni fogunk. Gyülekező a virginiaiak mögött!”"